 **MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2024. gada 27. decembrī Nr. 758**

(protokols Nr. 26, 21. p.)

**Par transportlīdzekļa izslēgšanu no grāmatvedības uzskaites un nodošanu utilizācijai**

Madonas novada Ļaudonas pagasta pārvaldes lietošanā un grāmatvedības uzskaitē ir fiziski nolietojies transportlīdzeklis autobuss Probus BMC 215 SCB , valsts reģistrācijas numurs HO115, reģistrācijas gads 20.12.2010. Autobusa atlikusī bilances vērtība ir 0,00 EUR.

Autobuss ir ļoti sliktā tehniskajā un vizuālajā stāvoklī. Ar autobusu šobrīd nav iespējams pārvietoties, jo to nevar iedarbināt, autobusam ir degvielas sistēmas bojājums un arī dzesēšanas sistēmas problēmas. Autobusa kapitālajam remontam nepieciešami vismaz 10 000 EUR saskaņā ar SIA “Gulbenes autobuss” sagatavoto tāmi par veicamajiem darbiem. Pie tam tāmē nav iekļauti autobusa degvielas sistēmas remontdarbi, kurus pašlaik nevar paredzēt, jo degvielas bākā un degvielas sistēmā ir antifrīzs, degvielas sistēmas remonta izmaksas varētu noteikt tikai pēc degvielas sistēmas iztīrīšanas.

Lai pašvaldībai nerastos nelietderīgi izdevumi, pašvaldības transportlīdzekli – autobusu Probus BMC 215 SCB nepieciešams norakstīt un izslēgt no CSDD reģistra, nododot to utilizācijai metālapstrādes uzņēmumam.

Nolietotu transportlīdzekļu apsaimniekošanas likuma (turpmāk – Likums) 6. panta pirmajā daļā paredzēts, ka transportlīdzekļa īpašnieks nodrošina, lai jebkurš tā īpašumā esošs nolietots transportlīdzeklis tiktu nodots apstrādes uzņēmumam. Transportlīdzekli apstrādes uzņēmumam nodod transportlīdzekļa īpašnieks vai viņa rakstveidā pilnvarota persona. Likuma 6. panta otrajā daļā paredzēts, ka, pieņemot transportlīdzekli, apstrādes uzņēmums transportlīdzekļa īpašniekam izsniedz transportlīdzekļa likvidācijas sertifikātu, kā arī elektroniski nodod ziņas par likvidācijai pieņemto transportlīdzekli Ceļu satiksmes drošības direkcijai. Likuma trešajā daļā paredzēts, ka pēc nolietota transportlīdzekļa nodošanas apstrādes uzņēmumam transportlīdzekļa īpašnieks vai apstrādes uzņēmums šo transportlīdzekli noraksta, iesniedzot Ceļu satiksmes drošības direkcijai likvidācijas sertifikātu.

Noklausījusies sniegto informāciju, pamatojoties uz Pašvaldību likuma 10. panta pirmās daļas 17. punktu, nolietotu transportlīdzekļu apsaimniekošanas likuma 6. panta pirmo, otro, trešo daļu, ņemot vērā 17.12.2024. Finanšu un attīstības komitejas atzinumu, atklāti balsojot**: PAR – 17** (Agris Lungevičs, Aigars Šķēls, Aivis Masaļskis, Andris Dombrovskis, Andris Sakne, Artūrs Čačka, Artūrs Grandāns, Arvīds Greidiņš, Gatis Teilis, Gunārs Ikaunieks, Iveta Peilāne, Kaspars Udrass, Māris Olte, Rūdolfs Preiss, Valda Kļaviņa, Vita Robalte, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Izslēgt no pašvaldības grāmatvedības uzskaites pašvaldības transportlīdzekli - autobusu Probus BMC 215 SCB, reģistrācijas numurs HO115, atlikusī bilances vērtība 0,00 EUR.
2. Transportlīdzekli - autobusu Probus BMC 215 SCB realizēt, nododot utilizācijai transportlīdzekļu apstrādes uzņēmumā, pretī saņemot likvidācijas sertifikātu.
3. Uzdot Madonas novada Centrālās administrācijas pašvaldības autoparka pārvaldniekam veikt transportlīdzekļa - autobusa Probus BMC 215 SCB, reģistrācijas numurs HO115, nodošanu apstrādes uzņēmumam un norakstīšanu Ceļu satiksmes drošības direkcijā.
4. Kontroli par lēmuma izpildi uzdot veikt Madonas novada pašvaldības izpilddirektoram.

Domes priekšsēdētājs A. Lungevičs

*Jakovļevs 26151372*